Ændret forslag til EUROPA-PARLAMENTETS OG RÅDETS BESLUTNING om vedtagelse af en liste over prioriterede stoffer inden for vandpolitik

(forelagt af Kommissionen i henhold til EF-traktatens artikel 250, stk. 2)

RESUME

Kommissionen har stillet forslag til Europa-Parlamentets og Rådets beslutning om vedtagelse af listen over prioriterede stoffer inden for vandpolitik (KOM(2000) 47 endelig af 7. Februar 2000 [1]) på grundlag af Rådets fælles holding [2] til forslaget til vandpolitisk rammedirektiv og situationen i forhandlingerne om dette forslag. I den endelige aftale om rammedirektivet ved forligsmødet den 28-29. juni 2000 blev der indføjet et nyt krav om, at Kommissionen skulle identificere "prioriterede farlige stoffer", idet udledninger, emissioner og tab af disse stoffer skal standses eller udfases i løbet af højst tyve år.

[1] EFT C 177E af 27.6.2000, s. 74.

[2] EFT C 343 af 30.11.1999, s. 1.

Kommissionen har nu ændret ovennævnte forslag for at bringe det i overensstemmelse med den endeligt vedtagne tekst til Europa-Parlamentets og Rådets direktiv 2000/60/EF om fastlæggelse af en ramme for Fællesskabets vandpolitiske foranstaltninger [3]. Blandt ændringerne skal særlig fremhæves:

[3] EFT L XXX af xx.12.2000, s. X.

*identificering af de "prioriterede farlige stoffer"

*indførelse af en "revisionsbestemmelse" for visse "prioriterede stoffer" og

*tilpasning af terminologi og formulering af den endeligt vedtagne tekst.

Både Europa-Parlamentet og Rådet anmodede om ændringen. Det skal understreges, at forslaget fra februar 2000, bortset fra ovennævnte ændrede punkter, stadig er i fuld overensstemmelse med kravene i det vandpolitiske rammedirektiv.

Det foreslås, at i alt 32 stoffer eller stofgrupper karakteriseres som "prioriterede stoffer" i henhold til det rammedirektivet for vandpolitikken. Deriblandt foreslås 11 identificeret som "prioriterede farlige stoffer" og 11 som "prioriterede stoffer, der skal tages op til fornyet overvejelse". Der vil blive stillet forslag om endelig afgørelse om deres identificering som "prioriterede farlige stoffer" ved revisionen af listen over prioriterede stoffer, som skal foretages senest fire år efter rammedirektivets ikrafttræden. Hvad angår de sidste 10 prioriterede stoffer, foreligger der ikke materiale, der giver grundlag for at betegne dem som "toksiske, persistente og bioakkumulerbare" eller som givende anledning til "en tilsvarende bekymring", når man benytter de bedste til rådighed stående teknologier.

BEGRUNDELSE

1. Indledning

1. I 1997 foreslog Kommissionen, at Europa-Parlamentet og Rådet udstedte et direktiv om fastlæggelse af en ramme for Fællesskabets vandpolitiske foranstaltninger [4] (vandpolitisk rammedirektiv, VRD). Direktivet blev endeligt vedtaget i september 2000 (2000/60/EF [5]).

[4] EFT C 184 af 17.6.1997, s. 20, EFT C 16 af 10.1.1998, s. 14, EFT C 108 af 7.4.1998, s. 94 og EFT C 342 af 30.11.1999. s. 1.

[5] EFT L XXX af xx.XX.2000, s. X.

2. Artikel 16 i direktiv 2000/60/EF fastlægger en EF-strategi for harmonisering af kvalitetskrav og emissionskontrol for stoffer, der udgør en væsentlig risiko for eller via vandmiljøet. Den vil i løbet af en overgangsperiode erstatte den emissionskontrolpolitik, der blev indført ved Rådets direktiv 76/464/EØF om forurening, der er forårsaget af udledning af visse farlige stoffer i Fællesskabets vandmiljø [6] og de direktiver, der er vedtaget indenfor rammerne heraf.

[6] EFT L 129 af 18.5.1976, s. 23.

3. Med artikel 16 tilvejebringes der for første gang en forskriftsramme og et klart metodegrundlag for prioritering af stoffer. I forslaget til vandpolitisk rammedirektiv fastsatte Kommissionen en frist for færdigbehandlingen af et forslag til en liste over prioriterede stoffer inden for vandpolitikken (i det følgende benævnt liste over prioriterede stoffer). I overensstemmelse hermed satte Kommissionen eksperter til at drøfte opstillingen af en generelt accepteret prioriteringsalgoritme. I løbet af tre runder af ekspertdrøftelser fra februar 1998 til april 1999 blev COMMPS-proceduren (combined monitoring-based and modelling-based priority setting) udviklet i samarbejde med en konsulent og anvendt til udvælgelse af de foreslåede prioriterede stoffer. Kommissionen offentliggjorde slutrapporten om drøftelserne i december 1999 [7].

[7] "Study on the prioritisation of substances dangerous to the aquatic environment". Office for Official Publications of the European Communities af 1999 (ISBN 92-828-7981-X).

4. På grundlag af denne undersøgelse og de kommentarer, der indkom til Kommissionen fra alle interessenter, blev der udarbejdet et forslag med 32 stoffer eller grupper af stoffer. De foreslåede prioriterede stoffer skulle gøres til genstand for emissionskontrol og kvalitetskrav i hele EU som fastlagt i artikel 16. Til slut, den 7. Februar 2000, godkendte Kommissionen et forslag til Europa-Parlamentets og Rådets beslutning om vedtagelse af en liste over prioriterede stoffer inden for vandpolitik (KOM(2000) 47 endelig) [8].

[8] EFT C 177E af 27.6.2000, s. 74.

5. Under de afsluttende forligsforhandlinger om det vandpolitiske rammedirektiv var der intense drøftelser om målet med hensyn til farlige stoffer. Der måtte indføjes adskillige ændringer i betragtningerne og i artikel 1, 2, 4 og 11, før det lykkedes at finde et kompromis mellem Rådets fælles holding [9] og de ændringsforslag Parlamentet havde vedtaget under andenbehandlingen [10]. Trods alle disse ændringer holder forslaget til liste over prioriterede stoffer stadig. Udvælgelsesproceduren i artikel 16, stk. 2, blev ikke ændret i substansen, og forslaget omfatter de stoffer, der giver anledning til den største bekymring for europæiske overflade- og kystvande, og som bør underkastes regulering uanset den præcise formulering af mål og foranstaltninger.

[9] EFT C 343 af 30.11.1999, s. 1.

[10] Europa-Parlamentets lovgivningsmæssige beslutning A5-0027/2000 om Rådets fælles holdning (9085/3/1999 - C5-0209/1999 - 1997/0067(COD)) vedtaget den 16.2.2000 (www.europarl.eu.int).

6. Desuden blev der indføjet et nyt element som stk. 3 i artikel 16 for at opnå et endnu højere beskyttelsesniveau i forbindelse med stoffer, der giver anledning til ekstraordinær bekymring for ferskvands-, kyst- og havmiljøet. Stykket lyder (fremhævelse tilføjet):

"Kommissionens forslag skal også identificere de prioriterede farlige stoffer. I den forbindelse tager Kommissionen hensyn til den påpegelse af stoffer, som giver anledning til bekymring, der er foretaget i den relevante fællesskabslovgivning vedrørende farlige stoffer eller relevante internationale aftaler."

Desuden fastslår definitionerne under artikel 2 i VRD følgende (fremhævelse tilføjet):

"29) "Farlige stoffer": stoffer eller grupper af stoffer, som er toksiske, persistente og bioakkumulerbare, og andre stoffer eller grupper af stoffer, som giver anledning til en tilsvarende bekymring."

Og:

"30) "Prioriterede stoffer": stoffer, der er identificeret i overensstemmelse med artikel 16, stk. 2, og som er opført på listen i bilag X. Heriblandt "prioriterede farlige stoffer", der er stoffer, som er identificeret i overensstemmelse med artikel 16, stk. 3 og 6, og for hvilke der skal træffes foranstaltninger i overensstemmelse med artikel 16, stk. 1 og 8."

7. Den differentierede beskyttelse og de differentierede mål gennemføres ved forskellige grader af emissionskontrol for prioriterede stoffer og prioriterede farlige stoffer, som anført i artikel 16, stk. 6 (fremhævelse tilføjet):

"For de prioriterede stoffer forelægger Kommissionen forslag til kontrol med henblik på:

-progressiv reduktion af udledninger, emissioner og tab af de pågældende stoffer, og navnlig

-standsning eller udfasning af udledninger, emissioner og tab af de stoffer, som er identificeret i henhold til stk. 3, herunder en passende tidsplan herfor. Tidsplanen må ikke overstige tyve år efter Europa-Parlamentets og Rådets vedtagelse af disse forslag i overensstemmelse med denne artikel...."

8. Listen over prioriterede stoffer og de identificerede prioriterede farlige stoffer vil komme til at spille en hovedrolle i EF's fremtidige miljø- og især vandpolitik. Senest to år efter vedtagelsen af listen over prioriterede stoffer skal Kommissionen stille forslag om emissionskontrolforanstaltninger og kvalitetskrav som anført i artikel 16, stk. 7 og 8, i det vandpolitiske rammedirektiv (2000/60/EF). For de prioriterede farlige stoffers vedkommende skal forslagene til emissionskontrolforanstaltninger sigte mod at standse eller udfase emissioner, udledninger og tab efter højst 20 år.

2. Identificering af prioriterede farlige stoffer

9. Som nævnt blev de nødvendigt at fremsætte et ændret forslag på grund af det nye krav om at Kommissionen skal identificere de "prioriterede farlige stoffer" som en undergruppe under de prioriterede stoffer. Det nye stk. 3 i artikel 16 indeholder foreskriver i generelle vendinger, hvordan de "prioriterede farlige stoffer" skal identificeres, men det vandpolitiske rammedirektiv indeholder hverken en detaljeret fremgangsmåde eller specifikke kriterier, tærskler eller skæringstal.

10. Straks efter at der var opnået enighed i forligsproceduren, udarbejdede Kommissionen et arbejdsdokument med de relevante forhold vedrørende en identifikationsprocedure. Det første udkast til arbejdsdokument (ENV/140400/01rev af 12. September 2000) blev drøftet i en ad hoc-gruppe af eksperter fra medlemsstaterne, industrien, miljøorganisationer og andre interessenter under høringsmøder den 25. og 26. september 2000. De fleste af ad hoc-ekspertgruppens medlemmer kom med kommentarer, oplysninger og data inden den 9. oktober 2000. Der blev taget hensyn til kommentarerne under revisionen af arbejdsdokumentet, og de leverede oplysninger og data blev taget i betragtning i forbindelse med ajourføringen af faktabladene, hvor det var relevant. Arbejdsdokumentet "Modified proposal for a procedure for the Identification of priority hazardous substances in accordance to Article 16 (3) of the Water Framework Directive" og de reviderede faktablade (ENV/191000/01 af 19. oktober 2000) gav et tilstrækkelig solidt beslutningsgrundlag.

11. Med den fremgangsmåde, der foreslås i arbejdsdokumentet, grupperes de 32 prioriterede stoffer efter, i hvor høj grad de giver anledning til bekymring under særlig hensyntagen til deres grad af farlighed. Fremgangsmåden bygger på den bedste foreliggende viden. Hovedvægten blev lagt på eksisterende "risikovurderinger", især udført under OSPAR's strategi for farlige stoffer, bestemmelserne om klassificering og etikettering af farlige stoffer i Rådets direktiv 67/548/EØF og i protokollen om persistente organiske miljøgifte i UN-ECE's konvention om grænseoverskridende luftforurening over store afstande. Desuden blev der taget hensyn til færdiggjorte risikovurderinger foretaget under Rådets forordning (EØF) nr. 793/93 og Rådets direktiv 91/414/EØF og til de informationer om bekæmpelse af forurening, der skyldes udledning af visse farlige stoffer i Fællesskabets vandmiljø, som foreligger i henhold til Rådets direktiv 76/464/EØF og dets fem datterdirektiver. På grundlag af disse oplysninger blev stofferne grupperet efter, hvor megen bekymring de gav anledning til.

12. Før den endelige klassificering af et prioriteret stof blev der desuden taget hensyn til "andre forhold" som skulle be- eller afkræfte stoffets status. "Andre forhold" omfatter anden relevant EF-lovgivning eller relevante internationale aftaler, stoffets fremstilling og anvendelse, samfundsøkonomiske virkninger af at standse eller udfase stoffet samt stoffets formodede evne til at fremkalde hormonforstyrrelser. Den anvendte fremgangsmåde er nærmere beskrevet og de relevante informationer og data anført i arbejdsdokument ENV/191000/01 endelig: "Identification of priority hazardous substances: Modified procedure in accordance with Article 16 (3) of the Water Framework Directive", som fås hos Kommissionen.

13. Hovedkonklusionen på høringen blev, at der for visse prioriterede stoffers vedkommende ikke forelå viden nok til, at man kunne afgøre endeligt, om de skulle identificeres som "prioriterede farlige stoffer". Det forslås derfor, at øremærke disse stoffer til en tidlig revision. Under revisionen skal der foretages en gennemgang af yderligere teknisk og videnskabeligt materiale, der måtte fremkomme i årene efter vedtagelsen af den foreslåede liste over prioriterede stoffer. Ved revisionen af listen over prioriterede stoffer senest fire år efter det vandpolitiske rammedirektivs ikrafttræden afgøres det endeligt, om disse stoffer skal forblive "prioriterede stoffer" eller identificeres som "prioriterede farlige stoffer".

14. Identificeringen af "prioriterede farlige stoffer" bygger på stoffernes iboende farlige egenskaber, dvs. om de er toksiske, persistente og bioakkumulerbare og/eller "giver anledning til en tilsvarende bekymring".

2.1. Forslag til prioriterede farlige stoffer

15. Efter oven for omtalte fremgangsmåde identificeres følgende 11 stoffer som "prioriterede farlige stoffer":

*bromdiphenylether (kun pentabromdiphenylether)

*cadmium

*chloralkaner, C10-13

*hexachlorbenzen

*hexachlorbutadien

*hexachlorcyclohexan

*kviksølv

*nonylphenoler

*polyaromatiske kulbrinter (PAH)

*pentachlorbenzen

*tributyltinforbindelser

16. Fire stoffer blev identificeret som ekstremt farlige med egenskaber svarende til persistente organiske miljøgifte (POP-lignende egenskaber): chloralkaner (C10-13), hexachlorbenzen, hexachlorcyclohexan og tributyltinforbindelser. Dertil kommer, at disse stoffer i forvejen er under udfasning eller påtænkes udfaset på internationalt plan, nemlig henholdsvis under OSPAR-konventionen [11], UN-ECE's POP-protokol [12] og Den Internationale Søfartsorganisation (IMO). Chloralkaner (C10-13) er genstand for kraftige begrænsninger inden for Fællesskabet. Kravene i disse internationale aftaler og Fællesskabets retsforskrifter kan således i alt væsentligt blive sammenfaldende med de kommende bestemmelser om "prioriterede farlige stoffer" i medfør af det vandpolitiske rammedirektiv.

[11] OSPAR-konventionen af 1992 om beskyttelse af havmiljøet i Nordøstatlanten (sammenlægning af Oslo- og Paris-konventionen).

[12] FN's Økonomiske Kommission for Europa (UN-ECE): konvention om grænseoverskridende luftforurening over store afstande fra 1979, protokol om persistente organiske miljøgifte, undertegnet 1998 i Århus.

17. Pentabromdiphenylether, hexachlorbutadien, pentachlorbenzen og nonylphenol er ekstremt "farlige" i lighed med ovennævnte stoffer. Men de er endnu ikke underkastet omfattende regulering i henhold til internationale aftaler eller EU-regler. Hexachlorbutadien og pentachlorbenzen produceres og bruges ikke længere i EU og kan således kun blive problematiske, hvis de optræder som biprodukter eller urenheder.

18. De særlig store betænkeligheder ved pentabromdiphenylether og nonylphenol bekræftes i konklusionerne på de risikovurderinger, der er foretaget i henhold til Rådets forordning (EØF) 793/93 [13]. For begge disse stoffers vedkommende foreligger der materiale, som peger på, at de udgør en faktisk og udbredt risiko for - eller via - vandmiljøet. Sigtet med foranstaltningerne under den forordning er at eliminere den eksisterende risiko hurtigst muligt, hvorimod identificeringen af "prioriterede farlige stoffer" i henhold til det vandpolitiske rammedirektiv vil sikre en bedre beskyttelse af vandmiljøet på langt sigt. Det gælder særlig havmiljøet, som ikke var inddraget i ovennævnte risikovurdering.

[13] EFT L 84 af 5.4.1993, s. 1.

19. I flere årtier har man været opmærksom på, at kviksølv, cadmium og bly er de giftigste metaller. Allerede i 1970'erne og 80'erne tog man skridt til en omfattende bekæmpelse af forureningen i national, europæisk og international skala. Endelig i 1998 blev der sat endnu en milepæl med to internationale aftaler. Først blev tungmetalprotokollen om under UN-ECE's konvention om grænseoverskridende forurening over store afstande undertegnet i Århus [14]. Ifølge protokollen har emissioner af tungmetaller, dvs. kviksølv, cadmium og bly, "betydelige negative virkninger for menneskers sundhed og for miljøet". Kommissionen har for nylig foreslået, at protokollen ratificeres (KOM(2000)177 endelig af 12. april 2000). Dernæst førte tilsvarende betragtninger til, at kviksølv, cadmium og bly i 1998 kom med på listen over kemikalier, som der hurtigt bør gøres en indsats over for, under OSPAR-konventionen om beskyttelse af havmiljøet i det nordøstlige Atlanterhav [15]. OSPAR-konventionens mål for de tre metaller og andre farlige stoffer er at gøre, hvad man kan for at nå frem til en standsning af emissioner, udledninger og tab heraf inden år 2020.

[14] http://www.unece.org

[15] Ministermøde i OSPAR-kommisionen, Sintra af 22.-23. juli 1998, sammenfattende referat (Summary Record) (http://www.ospar.org).

20. Selvom man ikke kan benytte kriterier vedrørende toksicitet, persistens og bioakkumulerbarhed til at vælge, hvilke metaller der bør betragtes som "prioriterede farlige stoffer", så kan man konstatere, at kviksølv og cadmium giver anledning til "tilsvarende bekymring". Kviksølv i uorganisk form er ekstremt skadeligt for vandmiljøet og for menneskers helbred. Desuden øges økotoksiciteten og bioakkumulerbarheden yderligere, når uorganisk kviksølv omdannes til organiske former for kviksølv, hvilket kan ske under visse miljøforhold som beskrevet i udtalelsen af 28. september 1999 fra Den Videnskabelige Komité for Toksicitet, Økotoksicitet og Miljø.

21. Cadmium er et andet unødvendigt metal, der er stærkt giftigt og økotoksisk. I nogle europæiske lande har man allerede konstateret skader på vandlevende organismer ved koncentrationer, der ikke overstiger den mulige naturlige baggrundsforekomst. Nogle cadmiumforbindelser klassificeres efter Rådets direktiv 67/548/EØF [16] som kræftfremkaldende, mutagene eller reproduktionstoksiske. Der kan optræde kroniske påvirkninger af menneskers helbred ved akkumulation af cadmium i lever, knogler, blod, nyrer og muskler, og halveringstiden er mellem 10 og 30 år. Denne høje humantoksicitet resulterede i den laveste grænseværdi for uorganiske stoffer under drikkevandsdirektivet (98/83/EF [17]) næstefter kviksølv.

[16] EFT B 196 af 16.8.1967, s. 1, senest ændret ved Kommissionens direktiv 2000/30/EF (EFT L 136 af 8.6.2000, s. 90).

[17] EFT L 330 af 5.12.1998, s. 32.

22. Om end bly i henhold til internationale aftaler giver anledning til tilsvarende bekymring som kviksølv og cadmium, foreslås det, at identificeringen af det som "prioriteret farligt stof" tages op til fornyet overvejelse for at verificere relevante oplysninger og endnu engang drøfte de alvorlige følger af et sådant skridt.

23. Polyaromatiske kulbrinter (PAH'er) omfatter hundreder af enkeltkemikalier. De fleste PAH'er er giftige, persistente og bioakkumulerbare, om end egenskaberne kan variere fra stof til stof. COMMPS-proceduren viste klart, at flere enkelt-PAH'er udgør nogle af de relativt mest risikable stoffer for eller via vandmiljøet i EU. Desuden fastslår protokollen om persistente organiske miljøgifte (POP'er) under UN-ECE's konvention om grænseoverskridende luftforurening over lange afstande, at PAH'er er POP'er, og foreskriver således væsentlige reduktionsforanstaltninger. Også OSPAR-konventionens liste over prioriterede kemikalier omfatter PAH'er og sigter mod at standse emissioner, udledninger og tab inden 2020. Det foreslås derfor, at PAH'er identificeres som "prioriterede farlige stoffer".

24. Hovedkilderne til PAH-emissioner er udslip som utilsigtede biprodukter ved alle former for forbrændingsprocesser, ved aluminiumfremstilling og fra koksovne. Derfor kan det ikke i øjeblikket afgøres, om det er teknisk realistisk, at den specifikke foranstaltning under det vandpolitiske rammedirektivs artikel 16, stk. 6, opstiller "nul-emission" som absolut mål. Samme artikel kræver desuden, at det skal klarlægges, "hvilket niveau og hvilken kombination af produkt- og proceskontrolforanstaltninger ... der er passende, omkostningseffektiv og rimelig". Tilsvarende overvejelser kan gøre sig gældende for metaller.

25. Det kan se ud som om, der er en modsætning mellem målet om at "standse eller udfase udledninger, emissioner og tab" og et sådant måls tekniske og økonomiske gennemførlighed. Men det vandpolitiske rammedirektiv gør det klart, at Kommissionen skal stille forslag til særdirektiver med bestemmelser om specifikke foranstaltninger i henhold til artikel 16, og at Europa-Parlamentet og Rådet skal vedtage disse direktiver, senest to år efter at listen over prioriterede stoffer er vedtaget. Særdirektiverne kan i givet fald indeholde særlige definitioner, undtagelser eller tærskelniveauer for emissioner, udledninger og tab, som tager hensyn til tekniske og økonomiske bindinger. Hvor det er hensigtsmæssigt vil disse særdirektiver til regulering af produktion, markedsføring og anvendelse af et stof endvidere også tage hensyn til resultaterne fra risikovurderingen af det pågældende stof. Ikke desto mindre vil Kommissionens forslag sikre, at foranstaltninger for "prioriterede farlige stoffer" sigter mod "standsning eller udfasning af udledninger, emissioner og tab", som anført i artikel 16, stk. 1. For at holde øje med, om målet nås, kunne man bl.a. benytte egnede indikatorer.

26. Kommissionen har allerede tidligere benyttet sig af sagkundskaben hos de berørte parter som anført i direktivets artikel 16, stk. 5. De nye tekniske krav, som artikel 16 indfører, vil gøre det endnu mere nødvendigt at indhente ekspertudtalelser. For at organisere og sikre de tekniske bidrag fra de berørte parter vil Kommissionen nedsætte et rådgivende ekspertforum i 2001. Ekspertforummet vil tage alle tekniske spørgsmål op i forbindelse med artikel 16, herunder særlig udvælgelse af prioriterede stoffer og prioriterede farlige stoffer, udarbejdelse af kvalitetskrav og emissionskontrolforanstaltninger, revision af prioriteringen og andre emner, der har forbindelse med strategierne for bekæmpelse af forureningen af vandområder i EU.

2.2. Forslag til prioriterede stoffer, der skal tages op til fornyet overvejelse

Følgende 11 prioriterede stoffer eller grupper af stoffer skal øremærkes til fornyet overvejelse:

*anthracen

*atrazin

*chlorpyrifos

*di(ethylhexyl)phthalat (DEHP)

*endosulfan

*bly

*naphthalen

*octylphenoler

*pentachlorphenol

*trichlorbenzener

*trifluralin.

27. Disse stoffer har lignende egenskaber som dem, der identificeres som prioriterede farlige stoffer (jf. ovennævnte arbejdsdokument). Men der bør her foretages yderligere undersøgelser, før der træffes endelig beslutning i henhold til det vandpolitiske rammedirektivs artikel 16, stk. 3. Der kan blive tale om yderligere tekniske, videnskabelige og økonomiske undersøgelser i overensstemmelse med rammedirektivets bestemmelser.

28. Desuden er der indføjet en fodnote for det prioriterede stof, der er øremærket med henblik på en tidlig revision, således at Kommissionen får en klar frist til at træffe den endelige beslutning ("revisionsbestemmelse"). Ved den endelige identificering af "prioriterede farlige stoffer" skal Kommissionen tage hensyn til indstillinger fra de eksperter, der opfordres til at deltage i ovennævnte rådgivende ekspertforum, som anført i det vandpolitiske rammedirektivs artikel 16, stk. 5, herunder Den Videnskabelige Komité for Toksicitet, Økotoksicitet og Miljø (CSTEE).

2.3. Prioriterede stoffer, der ikke foreslås identificeret som prioriterede farlige stoffer

Følgende 10 stoffer eller grupper af stoffer identificeres foreløbig ikke som prioriterede farlige stoffer:

*alachlor

*benzen

*chlorfenvinphos

*dichlormethan

*1,2-dichlormethan

*diuron

*isoproturon

*nikkel

*simazine

*trichlormethan.

29. Ovenstående prioriterede stoffer er ikke identificeret som "farlige" ("hazardous") i det vandpolitiske rammedirektivs forstand, for efter den bedste foreliggende viden opfylder de ikke kriteriet om "toksicitet, persistens og bioakkumulerbarhed" og giver ikke anledning til "tilsvarende bekymring". Men alle ovenstående prioriterede stoffer er "farlige" ("dangerous") ifølge den harmoniserede klassificering i henhold til Rådets direktiv 67/548/EØF eller i følge en "selvklassificering" efter dette direktivs kriterier. Det må huskes, at klassificeringen som "farlig" ("dangerous") efter direktiv 67/548 udløses af langt lavere tærskler end dem, der benyttes til at udvælge et stof som "farligt" ("hazardous") eller som en "persistent organisk miljøgift" i henhold til internationale aftaler. Hvor en klassificering som "farlig" ("dangerous") under direktiv 67/548/EØF kun har betydning for det pågældende kemikalies eller præparats etikettering, så vil identificering som "farlig" ("hazardous") efter det vandpolitiske rammedirektiv føre til standsning eller udfasning af udledninger, emissioner og tab. Den Videnskabelige Komité for Toksicitet, Økotoksicitet og Miljø (CSTEE

30. Alligevel blev de ti stoffer udvalgt under COMMPS-proceduren, og Kommissionen medtog dem i forslaget fra februar 2000. Ovenstående stoffer eller grupper af stoffer gøres således til genstand for emissionskontrol og kvalitetskrav efter det vandpolitiske rammedirektivs artikel 16.

3. Tilpasninger og rettelser

31. Da forslaget nu alligevel skulle ændres, benyttede vi lejligheden til at tilpasse det bedre til den endelige ordlyd i det vandpolitiske rammedirektiv og til at rette inkonsekvenser i det første forslag. Der er her tale om ændringer i betragtningerne, artikel 1 og bilaget.

4. Vurdering af virkninger for virksomheder

32. I Kommissionens forslag af 7. februar 2000 var det anført, at det ikke ville medføre yderligere omkostninger for medlemsstaterne ud over dem, "der allerede pålægges ved Rådets direktiv 76/464/EØF og ved forslaget til rammedirektiv for vandpolitikken". Dette gælder stadig for det ændrede forslag efter vedtagelsen af rammedirektivet.

33. Ovennævnte forskrifter medfører ganske vist omkostninger, men ikke specifikt for de foreslåede prioriterede stoffer. Et overslag over implementeringsomkostningerne ved de specifikke foranstaltninger til bekæmpelse af forurening vil indgå i de forslag om emissionskontrol og kvalitetskrav for prioriterede stoffer og prioriterede farlige stoffer, som Kommissionen vil forelægge, to år efter at listen over prioriterede stoffer er vedtaget.

2000/0035 (COD)

Ændret forslag til EUROPA-PARLAMENTETS OG RÅDETS BESLUTNING

om vedtagelse af en liste over prioriterede stoffer inden for vandpolitik

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 175, stk. 1,

under henvisning til forslag fra Kommissionen [18],

[18] EFT C 177E af 27.6.2000, s. 74

under henvisning til udtalelse fra Det Økonomiske og Sociale Udvalg [19],

[19] EFT C X af XX.XX.2000, s. X (udtalelse af 12.7.2000 endnu ikke offentliggjort)

under henvisning til udtalelse fra Regionsudvalget [20]

[20] EFT C X af XX.XX.2000, s. X

i henhold til proceduren i traktatens artikel 251, og

ud fra følgende betragtninger:

(1) Rådets direktiv 76/464/EØF om forurening, der er forårsaget af udledning af visse farlige stoffer i Fællesskabets vandmiljø [21] og de direktiver, der er vedtaget i forbindelse hermed, er for øjeblikket Fællesskabets vigtigste middel til at kontrollere punktvise og diffuse udledninger af farlige stoffer.

[21] EFT L 129 af 18.5.1976, s. 23

(2) Fællesskabets kontrol under Rådets direktiv 76/464/EØF er blevet erstattet, harmoniseret og videreudviklet ved Europa-Parlamentets og Rådets direktiv 2000/60/EF om fastlæggelse af en ramme for Fællesskabets vandpolitiske foranstaltninger [22].

[22] EFT L X af XX.XX.2000, s. X

(2a) Under direktiv 2000/60/EF skal der vedtages specifikke foranstaltninger mod vandforurening forårsaget af forurenende enkeltstoffer eller grupper af forurenende stoffer, der udgør en væsentlig risiko for vandmiljøet eller via vandmiljøet, herunder for vand, der anvendes til indvinding af drikkevand. Disse foranstaltningerne tager sigte på en progressiv reduktion og for prioriterede farlige stoffer som defineret i direktiv 2000/60/EF, artikel 2, nr. 30), på standsning eller udfasning af udledninger, emissioner og tab. Med henblik på deres vedtagelse er det nødvendigt at fastsætte listen over prioriterede stoffer, herunder prioriterede farlige stoffer, som bilag X til direktiv 2000/60/EF. Listen er udarbejdet under hensyntagen til de anbefalinger, der er henvist til i artikel 16, stk. 5, i direktiv 2000/60/EF.

(3) Europa-Parlamentets og Rådets direktiv 2000/60/EF om fastlæggelse af en ramme for Fællesskabets vandpolitiske foranstaltninger, foreskriver i artikel 16, stk. 2, hvordan prioriterede stoffer, der udgør en væsentlig risiko for eller via vandmiljøet, skal udvælges på videnskabeligt grundlag.

(4) Blandt de fremgangsmåder, som der åbnes mulighed for i Europa-Parlamentets og Rådets direktiv 2000/60/EF om fastlæggelse af en ramme for Fællesskabets vandpolitiske foranstaltninger, er den bedst egnede en forenklet risikobaseret vurderingsprocedure, der er baseret på videnskabelige principper, hvor der navnlig tages hensyn til:

-dokumentation for det pågældende stofs direkte farlighed, herunder navnlig dets akvatiske økotoksicitet og humane toksicitet via akvatiske eksponeringsveje

-dokumentation fra overvågning af udbredt forekomst i miljøet og

-andre påviste faktorer, der kan tyde på mulighed for udbredt miljøforurening, såsom den producerede eller anvendte mængde af det pågældende stof og anvendelsesmønstre.

(5) Med dette udgangspunkt har Kommissionen udviklet en fremgangsmåde for prioritering på et kombineret grundlag af overvågning og modelberegning (betegnet COMMPS efter engelsk: combined monitoring-based and modelling-based priority setting) i samarbejde med eksperter fra berørte parter og med inddragelse af Den Videnskabelige Komité for Toksicitet, Økotoksicitet og Miljø, medlemsstaterne, EFTA-landene, Det Europæiske Miljøagentur, europæiske erhvervssammenslutninger, herunder sammenslutninger, der repræsenterer små og mellemstore virksomheder, og europæiske miljøorganisationer.

(6) En første liste på 32 prioriterede stoffer eller grupper af stoffer er blevet udvalgt på grundlag af COMMPS-proceduren efter offentlige drøftelser med de berørte parter.

(7) Denne liste bør vedtages hurtigt, så Fællesskabets kontrol med farlige stoffer kan blive implementeret rettidigt og løbende efter den strategi, der er fastsat i artikel 16 i Europa-Parlamentets og Rådets direktiv 2000/60/EF om fastlæggelse af en ramme for Fællesskabets vandpolitiske foranstaltninger, og navnlig med henblik på forslagene til kontrol i henhold til artikel 16, stk. 6, og forslagene til kvalitetskrav i henhold til artikel 16, stk. 7.

(8) Denne beslutnings liste over prioriterede stoffer skal erstatte listen over stoffer i Kommissionens meddelelse til Rådet om de farlige stoffer, som kan optages på liste I i Rådets direktiv 76/464/EØF [23].

[23] EFT C 176 af 14.7.1982, s. 3

(9) Identificeringen af prioriterede stoffer og prioriterede farlige stoffer med det formål at kontrollere emissioner, udledninger og tab af disse stoffer fra landbaserede kilder til overflade-, overgangs- og kystvande fører frem mod målene og bidrager til, at Fællesskabet kan overholde sine forpligtelser i henhold til internationale konventioner om beskyttelse af havvand, herunder navnlig til gennemførelsen af den strategi med hensyn til farlige stoffer, der blev vedtaget på OSPAR's ministermøde i 1998 under konventionen om beskyttelse af havmiljøet i det nordøstlige Atlanterhav indgået ved Rådets afgørelse 98/249/EF [24].

[24] EFT L 104 af 3.4.1998, s. 1

(10) COMMPS-proceduren er udformet som et dynamisk middel til at prioritere farlige stoffer og kan løbende forbedres og ændres; det er fastsat, at den første prioriteringsliste skal revideres og tilpasses, senest fire år efter at direktiv 2000/60/EF er trådt i kraft, og derefter mindst hvert fjerde år.

VEDTAGET FØLGENDE BESLUTNING:

Artikel 1

Hermed fastlægges listen over prioriterede stoffer som angivet i bilaget til denne beslutning, herunder stoffer, der er identificeret som prioriterede farlige stoffer, som omhandlet i artikel 16, stk. 2 og 3, i direktiv 2000/60/EF.

Artikel 2

Denne beslutnings liste over prioriterede stoffer erstatter listen over stoffer i Kommissionens meddelelse til Rådet af 22. juni 1982 om de farlige stoffer, som kan optages på liste I i Rådets direktiv 76/464/EØF.

Artikel 3

Når Europa-Parlamentet og Rådet har vedtaget listen over prioriterede stoffer inden for vandpolitik, udgør den bilag X til Europa-Parlamentets og Rådets direktiv 2000/60/EC om fastlæggelse af en ramme for Fællesskabets vandpolitiske foranstaltninger.

Artikel 4

Denne beslutning træder i kraft på dagen for offentliggørelsen i De Europæiske Fællesskabers Tidende.

Artikel 5

Denne beslutning er rettet til medlemsstaterne.

Udfærdiget i Bruxelles, den [...].

På Europa-Parlamentets vegne På Rådets vegne

Formand Formand

BILAG

Liste over prioriterede stoffer inden for vandpolitik (*)

>TABELPOSITION>

* Hvor der er udvalgt grupper af stoffer, er typiske enkeltstoffer i gruppen anført som indikatorer (i parentes og uden nummer). Gennemførelsen af kontrolforanstaltninger vil blive rettet mod disse enkeltstoffer, men det udelukker ikke, at der medtages andre enkeltstoffer i gruppen, hvor dette findes hensigtsmæssigt.

** Disse grupper af stoffer omfatter normalt et stort antal enkeltstoffer. Det er ikke i øjeblikket muligt at oplyse egnede indikatorer.

*** Disse prioriterede stoffer skal gennemgås med henblik på identificering som mulige "prioriterede farlige stoffer" inden den 31. december 2003. Der vil blive taget en endelig beslutning i revisionen af listen over prioriterede stoffer som anført i artikel 16, stk. 4, i direktiv 2000/60/EF.

**** Kun pentabrombiphenylether (CAS-nummer 32534-81-9)